༈ ཞི་ཁྲོ་ངེས་དོན་སྙིང་པོའི་བླ་མ་བརྒྱུད་པའི་གསོལ་འདེབས་བྱིན་རླབས་ཐུགས་རྗེའི་གྲུ་ཆར་འབེབས་པའི་ཏ་མ་ལའི་ཕྲེང་བ་ཞེས་བྱ་བ་བཞུགས་སོ།། ཀུན་ཁྱབ་གདོད་མའི་མགོན་པོ་ཀུན་ཏུ་བཟང་། །རྡོ་རྗེ་འཆང་དབང་རང་རིག་རྡོ་རྗེ་སེམས། །དེ་ཉིད་རིགས་ལྔ་དམ་པ་རིགས་བརྒྱའི་ལྷར། །གསོལ་བ་འདེབས་སོ་སྐུ་གསུམ་མངོན་གྱུར་ཤོག །དགའ་རབ་རྡོ་རྗེ་འཇམ་དཔལ་བཤེས་གཉེན་དང་། །ཤྲཱི་སེང་ཧ་བི་མ་ལ་མི་ཏྲ། །པདྨ་ཐོད་ཕྲེང་མཁར་ཆེན་མཚོ་རྒྱལ་ལ། །གསོལ་བ༴ རྗེ་འབངས་གྲུབ་ཐོབ་ཉང་བན་ཏིང་འཛིན་བཟང་། །ཟབ་གཏེར་མཛོད་བརྙེས་ཨོ་རྒྱན་ལས་འཕྲོ་གླིང་། །རྩ་བ་ཡན་ལག་ཆོས་ཀྱི་བདག་པོ་ལ། །གསོལ་བ༴ མི་ཕམ་བློ་གྲོས་བཟང་པོ་རྡོ་རྗེའི་ཞབས། །ཀུན་དགའ་ལྷུན་གྲུབ་ཆོས་ཀྱི་དབང་ཕྱུག་རྗེ། །ཆོས་རྒྱལ་དཔལ་བཟང་ཀུན་དགའ་བསྟན་འཛིན་ལ། །གསོལ་བ༴ ངག་དབང་མཐར་ཕྱིན་འཇམ་དཔལ་དཔའ་བོ་དང་། །ངག་དབང་རྣམ་རོལ་འཇམ་དཔལ་རྡོ་རྗེ་འཛིན། །པདྨ་མཐའ་ཡས་འོད་གསལ་ཀློང་ཡངས་ལ། །གསོལ་བ༴ ཕྱོགས་དུས་རྒྱལ་བ་ཀུན་གྱི་ངོ་བོ་ཉིད། །སྨིན་གྲོལ་གདམས་པའི་བདུད་རྩི་མཆོག་སྦྱིན་མཁན། །རྩ་བའི་བླ་མ་བཀའ་དྲིན་མཉམ་མེད་ལ། །གསོལ་བ༴ ངོ་བོ་སྒྲིབ་བྱེད་ཀུན་བཏགས་འཁྲུལ་པའི་གཞི། །སྨིན་གྲོལ་ལམ་གྱི་དངོས་པོ་ལེགས་སྦྱངས་ནས། །རང་རིག་སྐུ་དང་ཡེ་ཤེས་དབྱེར་མེད་པ། །སྒྱུ་འཕྲུལ་རྡོ་རྗེ་སེམས་པའི་དཔལ་ཐོབ་ཤོག། ཅེས་པའང་རྒྱལ་ཁམས་པ་ ༧ པདྨ་རང་གྲོལ་འོད་གསལ་གཟི་བརྗིད་རྩལ་གྱིས་སོ།།